Marion Dönhoff
Store norske leksikon,Samfunn,Medier,Aviser,Avisredaktører
Marion Dönhoff var en tysk avisredaktør, grevinne som ble født på godset Friedrichstein sør for Königsberg i daværende Øst-Preussen. Under andre verdenskrig tilhørte hun motstandsbevegelsen mot nazi-regimet, og deltok i gruppen som stod bak det mislykkede attentatet mot Hitler i 1944. Ved Tysklands sammenbrudd i 1945 flyktet hun til hest fra sitt gods i Øst-Preussen til Hamburg, der hun slo seg ned.
Der ble hun i 1946 journalist i ukeavisen Die Zeit, fra 1955 som medlem av avisens redaksjonsledelse. Hun var først politisk redaktør, fra 1968 til 1973 sjefredaktør, og fra 1972 medutgiver. Fra 1983 ledet hun avisen sammen med tidligere forbundskansler Helmut Schmidt.Avisen som nå regnes som en av Europas ledende presseorganer, etablerte seg etter hvert som en av Tysklands fremste venstre-liberale kvalitetsaviser. Dönhoff var kritisk til Konrad Adenauers ensidige vest-orienterte politikk, støttet studentopprøret i 1960-årene frem til voldelige grupper ble toneangivende, og gikk inn for Willy Brandts øst-politikk. Utgivelser Dönhoff utgav mer enn 20 bøker der hun tok opp selvbiografiske temaer og tidens politiske emner, blant annet Namen, die keiner mehr nennt (1962), Kindheit in Ostpreussen (1988), Von gestern nach übermorgen – zur Geschichte der BRD (1981), Polen und Deutsche (1991), og om attentatet på Hitler i 1944 skrev hun Um der Ehre willen (1994). Utmerkelser Hun mottok en rekke ærespriser, blant annet 7 æresdoktorater ved forskjellige universiteter. Les mer i Store norske leksikon massemedier medier i Tyskland Tysklands historie 1933–1945